text: Sommeren vender tilbage
  30 juni 2011 kl. 08.53
  Vejrprognoserne viser, at når vi er kommet igennem halvtrist og kølig fredag og en varmere, men våd lørdag, så kommer det varme og solrige vejr tilbage.
  Det gode sommervejr vender tilbage.
  - Før så det ud til, at vestenvinden og den køligere luft ville komme til os i weekenden. Men det der sker er, at der kommer et nyt varmefrembrud på lørdag fra øst - og så ser det ud til, at den varme luft bliver hos os og vil give os varmt vejr de kommende fem dage, siger Andreas Nyholm, meteorolog TV 2 Vejret.
  Han filføjer dog, at der stadig er lidt usikkerhed forbundet med prognoserne.
   
  Men selvom varmen vender tilbage til os, bliver det ikke lige så tørt, som det har været de første dage i denne uge.
  - Vi får det, man vil kalde for varmt sommervejr. Det vil ikke blive sådan total skyfrit, og det ser ud til, at der kan opstå byger, som kan være med torden. Men vi vil få over 20 grader og lokalt op til 25, så man kan sagtens gå på stranden i næste uge, siger Andreas Nyholm.
  